Nariadenie Komisie (ES) č. 2675/94
z 3. novembra 1994,
ktorým sa mení a dopĺňa nariadenie (EHS) č. 1014/90 ustanovujúce podrobné vykonávacie pravidlá pre definovanie, popis a prezentáciu liehovín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1576/89 z 29. mája 1989 ustanovujúce všeobecné pravidlá pre definovanie, popisovanie a prezentáciu liehovín [1], naposledy zmenené a doplnené nariadením (EHS) č. 3280/92 [2] a najmä na jeho články 1 (4) i) (2) a 6 (3),
keďže článok 5 nariadenia (EHS) č. 1576/89 ustanovuje, že názvy uvedené v článku 1 (4) sa majú používať len pre liehoviny, ktoré sú v ňom definované a že liehoviny, ktoré nespĺňajú špecifikácie ustanovené pre výrobky definované v článku 1 (4) sa nemôžu označovať názvami, ktoré sú v ňom pridelené pre uvedené výrobky a musia sa označovať slovami "liehový nápoj" alebo "liehovina";
keďže by sa mali prijať špeciálne ustanovenia vzhľadom na názvy určitých miešaných liehovín s cieľom zabezpečenia zdravej hospodárskej súťaže medzi takými zmesami liehovín a liehovinami definovanými v nariadení (EHS) č. 1576/89 a s cieľom riadneho informovania spotrebiteľov, pokiaľ ide o charakter a alkoholické zloženie zmesí tak, aby sa zabránilo ich zámene; keďže tieto špecifické ustanovenia dopĺňajú povinnosti ustanovené v smernici Rady 79/112/EHS [3], naposledy zmenenej a doplnenej smernicou Komisie 93/102/ES [4], o aproximácii práva členských štátov týkajúcej sa označovania potravín a v smernici Rady 75/106/EHS [5], naposledy zmenenej a doplnenej smernicou 89/676/EHS [6], o objeme výroby určitých balených tekutín;
keďže dobré meno a kvalita liehovín, ktoré sú vhodné pre jedno z tradičných alebo geografických označení uvedených v článku 1 nariadenia (EHS) č. 1576/89 a v prílohe II k nemu, by sa malo chrániť zakázaním používania takých označení pre také zmesi liehovín;
keďže názvy určitých druhov tropického ovocia by sa mali pridať do zoznamu ovocia v článku 4 nariadenia Komisie (EHS) č. 1014/90 [7], naposledy zmeneného a doplneného nariadením (EHS) č. 3458/92 [8], aby sa zohľadnili tradičné praktiky Francúzskych zámorských departementov;
keďže opatrenia ustanovené v tomto nariadení sú v súlade so stanoviskom výkonného Výboru pre liehoviny,
PRIJALA TOTO NARIADENIE:
Článok 1
Nariadenie (EHS) č. 1014/90 sa mení a dopĺňa takto:
1. V článku 4 sa pridá tento tretí odsek:
"Prvý odsek sa vzťahuje, ak ide o výrobky vyrobené vo Francúzskych zámorských oblastiach a departementoch, aj na liehoviny získané z nasledovného ovocia:
- banán (Musa paradisiaca),
- pasiflóra mučenka jedlá (Passiflora edulis),
- mombin sladký (Spondias dulcis),
- mombin žltý (spondias mombin).";
2. vloží sa tento článok 7c:
"Článok 7c
Tam, kde sa liehovina uvedená v článku 9 nariadenia (EHS) č. 1576/89 zmieša:
- s jednou alebo viacerými liehovinami, ktoré sú alebo nie sú definované v článku 1 (4) nariadenia (EHS) č. 1576/89 a/alebo
- s jedným alebo viacerými destilátmi poľnohospodárskeho pôvodu,
musí sa zreteľne a viditeľne uviesť obchodné označenie "liehovina" alebo bez akéhokoľvek bližšie určujúceho slova, na poprednom mieste na nálepke.
Prvý odsek sa nevzťahuje na popis alebo prezentáciu takých zmesí, ktoré spĺňajú jednu z definícií ustanovených v článku 1 (4) nariadenia (EHS) č. 1576/89 a ak v článku 7b nie je ustanovené inak.
Bez toho, aby boli dotknuté ustanovenia smernice Rady 79/112/EHS [9] o označovaní zložiek liehovín, môže sa v označovaní alebo pri prezentácii výrobkov v súlade s vyššie uvedenými zmesami uvádzať len jeden z druhových názvov vymenovaných v článku 1 (4) nariadenia (EHS) č. 1576/89, ak tento netvorí súčasť označenia podielov všetkých alkoholických zložiek obsiahnutých v zmesi, ktorému predchádza označenie slovami "miešaná liehovina". Vyššie uvedené označenie musí byť napísané písmenami toho istého tvaru, tým istým spôsobom a tej istej farby ako tie, ktoré sa použijú pri obchodnom názve. Nesmú byť väčšie ako polovica veľkosti písmen použitých na obchodný názov.
Podiel každej liehovinovej zložky je stopercentný etanol vyjadrený v objemových percentách v celkovom objeme stopercentného etanolu zmesi. Vyjadruje sa v "obj. %" v klesajúcom poradí použitých množstiev."
Článok 2
Toto nariadenie sa nevzťahuje na výrobky uvedené v článku 1 vyrobené pred alebo počas procesu výroby v deň jeho nadobudnutia účinnosti a v súlade s platnými predpismi v čase jeho uverejnenia.
"Výroba" znamená všetky činnosti potrebné na získanie a ukončenie výroby výrobku, plneného a označeného pre konečného spotrebiteľa.
Aby bolo možné obchodovať s výrobkami, ktoré sú v procese výroby pred dňom nadobudnutia účinnosti tohto nariadenia, podnikatelia oznámia príslušným vnútroštátnym orgánom v mesiaci nasledujúcom po vyššie uvedenom dni nadobudnutia účinnosti množstvá takýchto výrobkov, ktoré v ten deň skladujú.
Článok 3
Toto nariadenie nadobúda účinnosť na siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 3. novembra 1994